วิกฤตหนี้กรีซหนุนแรงซื้อทอง ปิดวานนี้บวกเกือบ 10 ดอลล์
สัญญาทองคำตลาดนิวยอร์กปิดบวกเมื่อคืนนี้ (6 ก.ค.) เนื่องจากวิกฤตหนี้สินและความไม่แน่นอนของกรีซในยูโรโซน ได้กระตุ้นให้นักลงทุนเข้าซื้อสัญญาทองคำซึ่งเป็นสินทรัพย์ที่ปลอดภัย 
7 ก.ค. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนส.ค.เพิ่มขึ้น 9.7 ดอลลาร์ หรือ 0.83% ปิดที่ระดับ 1,173.20 ดอลลาร์/ออนซ์, สัญญาโลหะเงินส่งมอบเดือนก.ย.เพิ่มขึ้น 19.1 เซนต์ ปิดที่ 15.753 ดอลลาร์/ออนซ์, สัญญาพลาตินัมส่งมอบเดือนต.ค.ร่วงลง 17.7 ดอลลาร์ ปิดที่ 1,066.30 ดอลลาร์/ออนซ์ และสัญญาพัลลาเดียมส่งมอบเดือนก.ย.ลดลง 18 ดอลลาร์ ปิดที่ 676.15 ดอลลาร์/ออนซ์
นักลงทุนเข้าซื้อสัญญาทองคำเพื่อความปลอดภัย หลังจากผลการลงประชามติระบุว่า ชาวกรีซมากกว่า 60% คัดค้านมาตรการรัดเข็มขัดจากทางเจ้าหนี้ ส่งผลให้กรีซมีความเสี่ยงที่จะไม่ได้รับความช่วยเหลือทางการเงิน ซึ่งอาจทำให้กรีซประสบภาวะล้มละลาย และต้องออกจากยูโรโซน
การลงประชามติดังกล่าวมีขึ้นหลังจากที่กรีซผิดนัดชำระหนี้กองทุนการเงินระหว่างประเทศ (IMF) หลังจากที่กรีซไม่สามารถชำระคืนเงิน 1.6 พันล้านยูโรให้กับ IMF ได้ตามกำหนดเมื่อวันอังคารที่ 30 มิ.ย.ที่ผ่านมา ซึ่งเป็นวันเดียวกับที่โครงการให้ความช่วยเหลือจากยูโรโซนหมดอายุลง